Skelms lok jou met 'n WhatsApp oor Covid-19 om jou data te steel
Ons het al almal daardie sogenaamde 'gratis koopbewys'-boodskappe via WhatsApp gekry. 'n Bemarkingsfirma in Hongkong het nuwe lewe in dié tam bedrogspul geblaas deur dit coronavirus-verwant te maak. Nee, dis nie regtig Woolworths wat R5,000 se kruideniersware weggee nie. En verskeie Suid-Afrikaners trap in die lokval. JEAN LE ROUX, 'n DFRLab-navorsingsvennoot, vertel.
PLANET49, 'n digitale bemarkingsmaatskappy in Hongkong wat noue bande met Asia Pacific Marketing Limited het, het Suid-Afrikaanse gebruikers geteiken met 'n digitale bemarkingsveldtog wat daarop gerig is om hul persoonlike inligting te bekom.
Die veldtog het valslik 'n Covid-19-"verligtingspromosie" by plaaslike kruidenierskettingwinkels aangebied. In werklikheid het dit WhatsApp-gebruikers probeer uitlok om nie net die promosie met talle van hul WhatsApp-kontakpersone te deel nie, maar ook in te stem dat Planet49 hul persoonlike inligting aan derde partye mag verkoop.